**Skírose hobune** (*Equus caballus Skyriano;* kreeka keeles *αλογάκι της Σκύρου*; inglise keeles *Skyrian pony*) on ponimõõtu hobune (turjakõrgus ligikaudu 1,10 meetrit), kes elab Kreekas Skírose saarel.

Skíros mära varsaga

Ajalugu
-------

Skírose hobune on üks vanimaid hobusetõuge maailmas. Tema sugulasteks peetakse Píndose mägede väikeseid hobuseid *(αλογάκι της Πίνδου)*. Skírose hobused arvatakse olevat ajalooliselt seotud nende hobustega, keda Achilleus kasutas oma sõjakäigul Trooja alla. Samuti olevat nad käinud kaasas Aleksander Suure sõjakäikudel. Arvatakse veel, et just Skírose hobused on need, keda kujutatakse Parthenoni friisil.

Skírose hobused ja üks muul tiigi kaldal vett joomas. Άri platoo, Kόhila, Skýros
Arvatakse, et Skírose hobuse tõid Skírosele Ateena kandist saarele tulnud uusasukad umbes 5. sajandil enne Kristust. Hobust kasutati saarel vanasti põllutöödel, ta oli seal hädavajalik abiline. Sajandivahetuse aegu oli Skírose hobuseid saare peal säilinud alla saja isendi, sellest ajast peale on teda seal vabatahtlike poolt päästa üritatud ja hetkel on Skírose tõu esindajaid saare peal kahesaja ringis (maailmas kokku on neid umbes kolmsada isendit).

Iseloomustus
------------

Skírose hobune
Üldjoontes iseloomustab Skírose hobust see, et tal on hobuse kehakuju, ent poni kasv ja iseloom.

Skírose hobusel on väga kena peakuju ja hästi pikk ning tihe lakk (tavaliselt mõne tooni võrra tumedam, kui tema keha värvus), ainulaadne kehakuju ja leebe loomus. Laste vastu on ta sõbralik, olles seega sobiv loom laste esimeseks tutvuseks hobusega. Lapsed saavad tema seljas ka ratsa sõita (või väga väikesed täiskasvanud - Skírose hobune jaksab kanda kuni 40 kg).

Skírose hobuse keha on alati üleni ühetooniline. Tema värvus on enamasti kas kõrb või raudjas (inglise keeles *chestnut*), mõnikord on ta ka valge või halli varjundiga. Skírose hobuse jalad on peened, aga väga tugevad, tugevate liigestega ja ta liigub üle Skírose mägiaasade väga kergelt ja nõtkelt.

Skírose hobuse elupaik
----------------------

Άri platoo, Kόhila, Skíros. Vasemal muul, paremal Skírose mära ja väike varss
Skírose hobuse looduslikuks elupaigaks Skírose saarel on looduskaitseala, mis asub saare lõunaosas, Kόhila mäe piirkonnas. Koos hobusega kaitstakse seal kogu selle piirkonna liigiliselt mitmekesist floorat ja faunat, sealhulgas mõnesid saarel elavaid linde. Kaitseala kuulub Natura 2000 alade nimekirja ja selle suurus on natuke üle 4000 hektari.

Talvel rändab Skírose hobune vabana Kόhila mäe liigirikastel mägiaasadel. Seda teeb ta igal aastal oktoobrist maini. Loomad liiguvad Kόhila mäe peal väikeste salkadena, kes koos mäenõlvadel rohtu otsivad. Suvel, kui läheb liiga kuumaks ja Kόhila mägiaasadel hakkab rohi otsa saama, tulevad nad mäe pealt alla ja suunduvad oma omanike taludesse, kus nende eest hoolitsetakse ja neile heina antakse.

Ohud
----

Άri platoo, Kόhila, Skýros. Esiplaanil joob vett muul, taamal 3 Skírose hobust
Peamine, mis Skírose hobust tänapäeval ohustab, on mägiaasade ülekarjatamine, reguleerimata tõuaretus, lahendamata vaidlused omanikusuhetes ja mõningased puuduskohad hooldusvõtetes.

Peale Skírose hobuse (keda on saarel mõnisada) on Kόhila mägi koduks veel ligikaudu 20 000 kitsele ja lambale. Lisaks neile elavad saarel eeslid, hobused ja muulad. Skírose tõu esindajate juhuslik paarumine teiste saare hobuslastega on tõu edasisele säilimisele suureks ohuks.

Viited
------

1. 1 2 3 4 5 6 7 8 9 10 11 12 13  "Skyrian Horses: History and Info | Mouries Farm". *www.skyrian-horses.org*. Vaadatud 6. augustil 2023.
2. 1 2 3 4 5 6 7 8 9  "The Skyrian pony". *www.skyros.gr* (inglise). Vaadatud 7. augustil 2023.
3. ↑  Εξάρχου, Σοφία (23. märts 2022). "Τα αλογάκια της Πίνδου". *Ταχυδρόμος Άρτας* (kreeka). Vaadatud 7. augustil 2023.
4. 1 2 3  "Conformation". *Friends of the Skyrian Horse - Φίλοι του Σκυριανού Αλόγου* (inglise). 6. veebruar 2014. Vaadatud 7. augustil 2023.
5. 1 2 3 4 5 6 7  "SKYROS island : Welcome". *skyros-island.gr* (inglise). Vaadatud 7. augustil 2023.
6. ↑  "Skyrian Horse Conservation Center | Mouries Farm". *www.skyrian-horses.org*. Vaadatud 7. augustil 2023.
7. ↑  "[ETY] Eesti etümoloogiasõnaraamat". *www.eki.ee*. Vaadatud 7. augustil 2023.

Välislinke
----------

|  |  |
| --- | --- |
|  | Pildid, videod ja helifailid Commonsis: **Skírose hobune**
 |

* Friends of the Skyrian Horse – Φίλοι του Σκυριανού Αλόγου *(Skyros Island Horse Trust)*
* Mouries Farm
* Skýrose hobune veebilehel skyros.gr
* Skírose hobune veebilehel skyros-island.gr
* Skírose hobune National Geographic'u Youtube'i kanalil
* Skyros Island Horsetrust'i videoklipp
* On the Path of the Skyrian horse, *Mouries Farm'*i Skírose hobuse-teemaline lühifilm